**HEA EESKUJU**

**JOOSEP KURM**

Võru Gümnaasium

Joosep on päiksepoiss, kes kunagi pole pahas tujus ega suuda kedagi aitamata jätta. Praegu küll õppides Võru linnas ja gümnaasiumis, ei saa ta jätta tegutsemata Rõuges oma kodukandis. Teda võib leida oma endisest Rõuge koolist, rahvamajast või noortekast, kus ta kõikidel suurematel üritustel teeb valgust ja on helitehnikuks. Rõuge koolis on ta seda teinud juba umbes 5 aastat, siis kui ise veel õppis ja ka nüüd kui on juba vilistlane. Ikka alustab igal aastal novembri alguses koos näiteringi juhendajaga iga laupäeva ja pühapäeva hommikut proovis, et saada kvaliteetne ja mõnus etendus jõulupeoks. Samuti on ta igal traditsioonilisel playbackshow üritusel heli, valguse uudsete ideedega olemas. Samuti aitab ta rahvamajas üritustel. Õppides Rõuge koolis oli ta mitu aastat õpilasesinduse president ja tema sõna ning tegudega arvestati. Aitas ja aitab sõpru ja täiskasvanuid: klassikaaslased tegid põhikoolis minifirma, mis pidi tootma taaskasutusküünlaid. Põhiline tootja oli Joosep õhtuti koolimajas. Samuti aitas ta oma ideede ja tegevusega kaasa eelmisel õppeaastal venna minifirma tegevusele. Joosepist võiks lõputult rääkida.

2016.aastal otsustas tollane Rõuge kooli 7.klass korrastada ja värvida Rõuge Suurjärve ääres oleva rannamaja. Loomulikult lõi Joosep kui vanem ja kogenum õpilane selles kaasa töödejuhataja ja organiseerijana. Juba 2 aastat on suviti Joosepi eestvõtmisel Rõuge Suurjärve ääres kontsert "Suvehetk Suurjärvel", kus astuvad üles kohalikud noored ja nende sõbrad. Joosepi eestvõtmisel ehitatakse rannalava ja kõik muu sinna juurde kuuluv. EV100 auks värvus 24.veebruaril 2018 Rõuge Maarja kirik öösel sinimustvalgesse, jälle Joosepi eestvõtmisel. Aktiivne noorkotkas ja rühmajuht. Joosep on eeskujukssest ta on alati rõõmsameelne ja väga viisakas, väga hea lastetoaga, väga abivalmis. Kahjuks ei tea ma täpselt tema praegust seisu koolis õppimises. Alguses oli tal raske Võru Gümnaasiumis, kuid ta ei andnud alla, püüdis ja õppis. Tänaseks on ta jõudnud gümnaasiumi lõpuklassi ja kevadel võime teda kindlasti näha lõpuaktusel gümnaasiumi lõpetajate ridades. Joosepi algatusel on Rõuge koolis päris mitu traditsiooni: suurejooneline kogukonnaüritus playbackshow, sõbrapäeva ja vastlapäeva omamoodi tähistamine. Tema töökaid sõrmejälgi leiab õige mitmest ruumist Rõuge koolimajas. Joosepist võiks lõputult rääkida …

Helitehnika ja valgustehnika on tema kirg, juba väga ammu aastaid tagasi paneb ta oma taskuraha ikka juhtmete ja muu taolise soetamiseks. Rõuge kandi ja ka kaugemate ürituste heli ja valguse eest hoolitseb meie hea Joosep. Leiutaja ja organiseerija. Aktiivselt tegutseb noorkotkaste ridades. Kodus on ta peaaegu peremehe eest: tema ehitatud on emale kasvuhoone.

Üks tore ja armas lugu temast, mille rääkis mulle tema ema: sel kevadel õppides Võru Gümnaasiumis nägi Joosep klassi aknast, et Võru uuel rajataval keskväljakul võetakse üles tänavakivi. Joosep tormas linnavalitsusse ja küsis, kauples, tegi diili … Need tänavakivid koos kõige muu prahiga ei rännanud prügimäele, vaid Joosepi talu hoovi, kus pere sai neid terve suve puhastada ning ladustada. Nendest valmivad Joosepi kodutallu jalgrajad, parklad ja teed.

Joosep on auhinnatud 2016.aastal Rõuge valla tulevikulootuse tiitliga ja Võrumaa aktiivse noore tiitliga.

Joosep Kurm on tõeline eeskuju, aktiivne, abivalmis ja viisakas päikesekiir teda tundvate inimeste keskel, kellel on selged sihid ning ta liigub samm-sammult nende poole.

HEA EESKUJU ESITAJA

Inge Mälzer